ועדת הפנים ואיכות הסביבה, כנסת 16, פרוטוקול מספר 238, 2004-06-29 09:30

יורי שטרן: אני פותח את הישיבה.

יורי שטרן: התקבלה בקשה של המשרד לביטחון פנים למינוי ממלא מקום לנציבת קבילות שוטרים וסוהרים.

יורי שטרן: נטייתנו היא להיענות בחיוב.

יורי שטרן: תנו לי קצת פרטים, בבקשה.

שמואל הרשקוביץ: השר קיים הליך היוועצות בנושא עם שר המשפטים, וקיבל את הסכמתו לעניין.

שמואל הרשקוביץ: אנחנו מביאים את זה לדיון בוועדה.

שמואל הרשקוביץ: אנחנו מבקשים לא להשאיר את המצב ללא בעל בית.

שמואל הרשקוביץ: תת ניצב רות גדות סיימה באופן פורמלי את תפקידה באחד בחודש, אבל היא אמורה גם - כך לפחות ביקשתי, וזה ראוי גם שיהיה - להגיש ליושב ראש הוועדה את הדוח השנתי שלה, ובזה יהיה גם סיום מלא של תפקידה.

יורי שטרן: מתי זה יהיה מוכן?

שמואל הרשקוביץ: אנחנו נתאם את זה.

הדס שפי: אני מקווה שבשבוע הבא זה יהיה מוכן.

שמואל הרשקוביץ: אנחנו נתאם אתך, כמובן, בהתאם עם לוח הזמנים שיאפשר את מסירת הדוח, ובצורה מכובדת.

שמואל הרשקוביץ: עכשיו נוצר מצב שהוא תפר בין סיום תפקידה של הנציבה, על פי בקשתה, לבין בעיית חופשה כדי שהוא תוכל לפרוש ולא לאבד מזכויותיה.

שמואל הרשקוביץ: היא לא התכוונה לכך, אבל זה מה שקורה.

שמואל הרשקוביץ: היא גם עובדת היום על הדוח ומעירה הערות ובודקת, כך שבכל זאת אלה ימים של עבודה, למרות שהיא צריכה להיות בחופשה.

שמואל הרשקוביץ: נראה לי שלא ראוי להשאיר את המערכת בלי מישהו.

יורי שטרן: איך יכול להיות שהיא מסיימת את תפקידה ואין לה מחליף?

מירי פרנקל-שור: היא מסיימת את תפקידה בסיום פרק זמן המינוי שלה?

חנה קלר: היא מסיימת, לבקשתה, כמה חודשים לפני סוף תקופת הכהונה של חמש שנים.

חנה קלר: מה שקרה זה שגם בצבא וגם אצלנו, במקור החקיקה לא אפשרה זאת לממלא מקום בהיעדרו של נציב הקבילות.

חנה קלר: לפי החוק, נציב הקבילות בעצמו צריך לחתום על כל קבילה.

חנה קלר: בחקיקה החדשה - שתונח בפניכם בקרוב - של חוק המשטרה החדש, בפרק של נציב קבילות שוטרים, אנחנו הלכנו בעקבות הצבא והכנסנו הסדר למילוי מקום שלא צריך את כל הפרוצדורה הזאת.

חנה קלר: לגבי חובת ההיוועצות, מטבע הדברים זה ממלא מקום, למשל אם מישהו נוסע לשלושה חודשים או חס ושלום הוא חולה.

חנה קלר: אבל כדי להיות בצד הבטוח, אנחנו ראינו שאין לנו מינוי של ממלא מקום, ולכן גם למינוי הזמני הזה הלכנו בדרך המינוי הרגילה, כי בהתייעצות עם משרד המשפטים אמרו לנו שאם אין לנו ממלא מקום, גם את ממלא המקום הזמני עד הליכי המינוי נמנה בדרך המינוי הרגילה.

חנה קלר: כמו שאמר המנכ"ל, פנינו לשר המשפטים ועכשיו נפנה לוועדה.

חנה קלר: צריך רק לזכור שתלוי ועומד הליך של מכרז.

מירי פרנקל-שור: לפני כמה זמן היא הודיעה שהיא רוצה לסיים את תפקידה?

שמואל הרשקוביץ: לפני משהו כמו חודשיים.

חנה קלר: אם את שואלת על הזמן, אנחנו סבורים שלמינוי נציב קבילות שוטרים וסוהרים לא צריך מכרז, בגלל שדרך המינוי כאן אומרת שזה השר, בהתייעצות עם שר המשפטים ובאישור ועדת הפנים ואיכות הסביבה של הכנסת.

חנה קלר: תארי לך שנבחר אדם במכרז וכשמביאים אותו לשר המשפטים, הוא אומר "האישיות הזאת לא נראית מתאימה, אני לא ממלא את חובת ההתייעצות", או שמביאים זאת בפני הכנסת, והכנסת אומרת "פורמלית הוא ענה על כל הדרישות של המכרז, אבל בכל אופן הוא צריך לעמוד מול מפכ"ל – כי זה אדם שצריכים להיות לו רקע וחוט שדרה, ואלה הרבה תכונות שאין בו".

חנה קלר: הוא עונה פורמלית למכרז, ולכן הוועדה של מכרזי הפנים באמת אישרה אותו, אבל מה עשינו?

חנה קלר: סתם הלכנו להליך מכרז.

חנה קלר: לכן אנחנו חושבים שדווקא בתפקיד הזה, כשיש כאן חשיבות גדולה מאוד לאישיותו של האדם, לא רק לצדדים הפורמליים, זאת צריכה להיות דרך המינוי, וזאת דרך המינוי הנוהגת במשרד הביטחון.

חנה קלר: הוויכוח הזה ארך זמן רב.

מירי פרנקל-שור: אבל צריכים להיות בכל זאת מספר מועמדים.

חנה קלר: את צריכה לבחון ולראיין כמה אנשים.

מירי פרנקל-שור: את צריכה לבחון מספר אנשים, ואת לא יכולה להביא מועמד אחד בלבד.

שמואל הרשקוביץ: בגלל זה יש מכרז.

שמואל הרשקוביץ: ברגע שהלכנו למסלול מכרז, יש מספר מועמדים אוטומטית.

מירי פרנקל-שור: גם להציג בפני הוועדה מי היו המועמדים.

מירי פרנקל-שור: הוועדה היא לא חותמת גומי על מינויו של השר.

חנה קלר: בסדר, אבל היא בודקת את מידת התאמתו אחרי שהשר בוחן אותו.

חנה קלר: השר עצמו צריך לבחון.

שמואל הרשקוביץ: ברגע שבחרנו ללכת בהליך מכרז, בהגדרה יש מועמדים.

שמואל הרשקוביץ: זה מהותו של המכרז.

מירי פרנקל-שור: כן, אבל הנוהל - - -

שמואל הרשקוביץ: אנחנו התווכחנו על השאלה האם הולכים למכרז או לא הולכים למכרז.

שמואל הרשקוביץ: מרגע שלא הולכים למכרז, אין בעיה, בוחרים סדרה של מועמדים, בוחנים אותם, השר מכריע, מקיים היוועצות עם א', ואם זה מקובל על הוועדה, הוא מציג את המועמד שבחר מתוך 10 אנשים והוועדה מאשרת או לא, וזה בסדר.

שמואל הרשקוביץ: בעיקרון, לא רצינו להמשיך את הוויכוח הזה – כן מכרז או לא מכרז, אז הלכנו למכרז.

שמואל הרשקוביץ: יצאנו כרגע למכרז פנימי, וזה הסטטוס שבו אנחנו נמצאים.

מירי פרנקל-שור: זה משלים, זה לא מתנגד למה שדיברנו בינינו.

יורי שטרן: את אומרת שהמכרז לא הדרך הטובה, חנה קלר.

חנה קלר: אנחנו נראה מי ייבחר במכרז, ואחר כך נצטרך לעשות עוד פעם את כל ההליך הזה.

חנה קלר: המועמד יצטרך לבוא עוד פעם גם אליכם וגם לשר המשפטים, יצטרך להופיע בפניו ואתם תצטרכו לראות את התאמתו.

יורי שטרן: אני לא מדבר על התפר שאפשר למלא על ידי ממלא מקום, אבל כעיקרון לא יכול להיות מצב שאחד מסיים את תפקידו והשני עוד לא נבחר.

שמואל הרשקוביץ: זאת מהות הוויכוח.

שמואל הרשקוביץ: ברגע שהיינו צריכים להכריע בין המסלולים וברגע שראינו שההכרעה רחוקה מאוד, לא רצינו להשאיר את הזמן של מילוי כדבר נצחי לשנים.

יורי שטרן: אבל הכוונה היא בכל זאת ליצור מצב שזה כבר לא יקרה.

חנה קלר: גם לא קרה עד היום.

יורי שטרן: ומי יהיה ממלא המקום?

חנה קלר: הדס שפי, שאתה בטח מכיר אותה מדוחות קודמים.

חנה קלר: היא הבכירה שממלאת היום את התפקיד בלשכת נציב קבילות.

יורי שטרן: אז אנחנו מאשרים את זה פה אחד ומברכים אותך.

יורי שטרן: במקביל, אני שוב מזכיר את עניין נציב קבילות האסירים.

שמואל הרשקוביץ: בסך הכל זה נושא שעל הפרק כרגע.

שמואל הרשקוביץ: למרות שאנחנו נמצאים במחלוקת קשה, אני מניח שגם את זה נעבור.

שמואל הרשקוביץ: אנחנו עושים כל כך הרבה מהפכות, שאנחנו צריכים להירגע קצת בעניינים האלה.

יורי שטרן: קודם כל, תבורכו.

יורי שטרן: אפרופו, אנחנו כנראה נצטרך ללכת לכלא שטא בגלל התלונות.

שמואל הרשקוביץ: קודם כל, אני מציע שתלך לראות כלא אחר...

שמואל הרשקוביץ: אתה מוזמן לבקר באיזה כלא שאתה רוצה.

שמואל הרשקוביץ: אתה מוזמן לבקר בכלא נפחא למשל, ולראות איך מדינת ישראל משקיעה מיליונים.

יורי שטרן: למה?

שמואל הרשקוביץ: אני יכול להחזיק אנשים ששפוטים למאות שנים של מאסר עולם באוהל או בקרוואן?

שמואל הרשקוביץ: זה דבר נורא לראות את זה.

שמואל הרשקוביץ: זה כלא משוכלל, נקי ומבריק.